CELEX: 32021D1339
Language: el
Date: 2021-08-11 00:00:00
Title: Εκτελεστική απόφαση (ΕΕ) 2021/1339 της Επιτροπής της 11ης Αυγούστου 2021 για την τροποποίηση της εκτελεστικής απόφασης (ΕΕ) 2018/2048 όσον αφορά το εναρμονισμένο πρότυπο για ιστότοπους και εφαρμογές για φορητές συσκευές (Κείμενο που παρουσιάζει ενδιαφέρον για τον ΕΟΧ)

12.8.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 289/53
            
         
      
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/1339 ΤΗΣ ΕΠΙΤΡΟΠΗΣ
         της 11ης Αυγούστου 2021
         για την τροποποίηση της εκτελεστικής απόφασης (ΕΕ) 2018/2048 όσον αφορά το εναρμονισμένο πρότυπο για ιστότοπους και εφαρμογές για φορητές συσκευές
         (Κείμενο που παρουσιάζει ενδιαφέρον για τον ΕΟΧ)
      
      
         Η ΕΥΡΩΠΑΪΚΗ ΕΠΙΤΡΟΠΗ,
         
            Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         
         
            Έχοντας υπόψη τον κανονισμό (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με την ευρωπαϊκή τυποποίηση, την τροποποίηση των οδηγιών του Συμβουλίου 89/686/ΕΟΚ και 93/15/ΕΟΚ και των οδηγιών του Ευρωπαϊκού Κοινοβουλίου και του Συμβουλίου 94/9/ΕΚ, 94/25/ΕΚ, 95/16/ΕΚ, 97/23/ΕΚ, 98/34/ΕΚ, 2004/22/ΕΚ, 2007/23/ΕΚ, 2009/23/ΕΚ και 2009/105/ΕΚ και την κατάργηση της απόφασης 87/95/ΕΟΚ του Συμβουλίου και της απόφασης αριθ. 1673/2006/ΕΚ του Ευρωπαϊκού Κοινοβουλίου και του Συμβουλίου (1), και ιδίως το άρθρο 10 παράγραφος 6,
         
         Εκτιμώντας τα ακόλουθα:
         
            
                        (1)
                     
                     
                        Σύμφωνα με το άρθρο 6 παράγραφος 1 της οδηγίας (ΕΕ) 2016/2102 του Ευρωπαϊκού Κοινοβουλίου και του Συμβουλίου (2), το περιεχόμενο των ιστότοπων και των εφαρμογών για φορητές συσκευές που συμμορφώνονται προς τα εναρμονισμένα πρότυπα ή μέρη αυτών, τα στοιχεία αναφοράς των οποίων έχουν δημοσιευθεί στην Επίσημη Εφημερίδα της Ευρωπαϊκής Ένωσης, θεωρείται ότι συμμορφώνονται προς τις απαιτήσεις προσβασιμότητας των εν λόγω προτύπων ή των μερών τους, που ορίζονται στο άρθρο 4 της εν λόγω οδηγίας.
                     
                  
         
            
                        (2)
                     
                     
                        Βάσει της εκτελεστικής απόφασης C(2017) 2585, η CEN, η Cenelec και το ETSI τροποποίησαν το εναρμονισμένο πρότυπο EN 301 549 v2.1.2 (2018-08), τα στοιχεία αναφοράς του οποίου περιλαμβάνονται στο παράρτημα της εκτελεστικής απόφασης (ΕΕ) 2018/2048 της Επιτροπής (3). Αυτό είχε ως αποτέλεσμα την έγκριση του τροποποιημένου εναρμονισμένου ευρωπαϊκού προτύπου EN 301 549 v3.2.1 (2021-03).Το εναρμονισμένο ευρωπαϊκό πρότυπο EN 301 549 v3.2.1 (2021-03) καθορίζει, μεταξύ άλλων, τεχνικές απαιτήσεις για την προσβασιμότητα ιστοτόπων και εφαρμογών για φορητές συσκευές και περιλαμβάνει αντιστοίχιση των σχετικών διατάξεων του προτύπου στις απαιτήσεις προσβασιμότητας που ορίζονται στο άρθρο 4 της οδηγίας (ΕΕ) 2016/2102.
                     
                  
         
            
                        (3)
                     
                     
                        Το εναρμονισμένο πρότυπο EN 301 549 v3.2.1 (2021-03) επικαιροποιεί, μεταξύ άλλων, τις αντιστοιχίσεις στους πίνακες A.1 και A.2 του παραρτήματος Α που παρέχουν τεκμήριο συμμόρφωσης με την οδηγία (ΕΕ) 2016/2102. Το πρότυπο περιλαμβάνει επίσης οδηγίες σχετικά με τη χρήση του στο παράρτημα Ε και παρέχει περαιτέρω πληροφορίες σχετικά με τις αλλαγές στο παράρτημα ΣΤ.
                     
                  
         
            
                        (4)
                     
                     
                        Η Επιτροπή, από κοινού με τη CEN, τη Cenelec και το ETSI, εκτίμησε κατά πόσο οι σχετικές διατάξεις του εναρμονισμένου ευρωπαϊκού προτύπου EN 301 549 v3.2.1 (2021-03) που εκδόθηκε από τη CEN, τη Cenelec και το ETSI, συμμορφώνονται με το αίτημα που διατυπώθηκε στην εκτελεστική απόφαση C(2017) 2585.
                     
                  
         
            
                        (5)
                     
                     
                        Το αποτέλεσμα της αξιολόγησης είναι ότι οι σχετικές διατάξεις του εναρμονισμένου ευρωπαϊκού προτύπου EN 301 549 v3.2.1 (2021-03) πληρούν τις απαιτήσεις που αποσκοπούν να καλύψουν και οι οποίες καθορίζονται στο παράρτημα II της εκτελεστικής απόφασης C(2017) 2585. Επομένως, είναι σκόπιμο να δημοσιευθούν τα στοιχεία αναφοράς αυτού του προτύπου στην Επίσημη Εφημερίδα της Ευρωπαϊκής Ένωσης.
                     
                  
         
            
                        (6)
                     
                     
                        Συνεπώς, τα στοιχεία αναφοράς του εναρμονισμένου προτύπου EN301 549 v2.1.2 (2018-08) πρέπει να αποσυρθούν από την Επίσημη Εφημερίδα της Ευρωπαϊκής Ένωσης, δεδομένου ότι τροποποιήθηκε από το εναρμονισμένο ευρωπαϊκό πρότυπο EN 301 549 v3.2.1 (2021-03).
                     
                  
         
            
                        (7)
                     
                     
                        Για να δοθεί επαρκής χρόνος για την προετοιμασία της εφαρμογής του εναρμονισμένου προτύπου EN 301 549 V3.2.1 (2021-03), είναι αναγκαίο να αναβληθεί η εφαρμογή της απόσυρσης του εναρμονισμένου προτύπου EN 301 549 v2.1.2 (2018-08).
                     
                  
         
            
                        (8)
                     
                     
                        Επομένως, η εκτελεστική απόφαση (ΕΕ) 2018/2048 θα πρέπει να τροποποιηθεί αναλόγως.
                     
                  
         
            
                        (9)
                     
                     
                        Η συμμόρφωση με εναρμονισμένο πρότυπο παρέχει τεκμήριο συμμόρφωσης με τις αντίστοιχες ουσιώδεις απαιτήσεις που ορίζονται στην ενωσιακή νομοθεσία εναρμόνισης από την ημερομηνία δημοσίευσης των στοιχείων αναφοράς του εν λόγω προτύπου στην Επίσημη Εφημερίδα της Ευρωπαϊκής Ένωσης. Συνεπώς, η παρούσα απόφαση θα πρέπει να αρχίσει να ισχύει την ημέρα της δημοσίευσής της,
                     
                  
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      
      
         
            
               Άρθρο 1
            
            Το παράρτημα της εκτελεστικής απόφασης (ΕΕ) 2018/2048 τροποποιείται σύμφωνα με το παράρτημα της παρούσας απόφασης.
         
         
            
               Άρθρο 2
            
            Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
            Το σημείο (1) του παραρτήματος εφαρμόζεται από τις 12 Φεβρουαρίου 2022.
         
      
      
         
            Βρυξέλλες, 11 Αυγούστου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
      
      
         (1)  ΕΕ L 316 της 14.11.2012, σ. 12.
      
         (2)  Οδηγία (ΕΕ) 2016/2102 του Ευρωπαϊκού Κοινοβουλίου και του Συμβουλίου, της 26ης Οκτωβρίου 2016, για την προσβασιμότητα των ιστοτόπων και των εφαρμογών για φορητές συσκευές των οργανισμών του δημόσιου τομέα (ΕΕ L 327 της 2.12.2016, σ. 1).
      
         (3)  Εκτελεστική απόφαση (ΕΕ) 2018/2048 της Επιτροπής, της 20ής Δεκεμβρίου 2018, σχετικά με το εναρμονισμένο πρότυπο για ιστότοπους και εφαρμογές για φορητές συσκευές που καταρτίστηκε προς υποστήριξη της οδηγίας (ΕΕ) 2016/2102 του Ευρωπαϊκού Κοινοβουλίου και του Συμβουλίου (ΕΕ L 327 της 21.12.2018, σ. 84).
   
   
      
         ΠΑΡΑΡΤΗΜΑ
         Ο πίνακας του παραρτήματος της εκτελεστικής απόφασης (ΕΕ) 2018/2048 τροποποιείται ως εξής:
         
                     1)
                  
                  
                     Η σειρά 1 διαγράφεται
                  
               
                     2)
                  
                  
                     Παρεμβάλλεται η ακόλουθη σειρά 2:
                     
                                 Αριθ.
                              
                              
                                 Στοιχεία αναφοράς του προτύπου
                              
                           
                                 «2.
                              
                              
                                 EN 301 549 V3.2.1 (2021-03)
                                 Απαιτήσεις προσβασιμότητας για προϊόντα και υπηρεσίες ΤΠΕ»